Line Barfod (EL), 2006-11-29:
Mener ministeren, når hans ministerium skriver som optakt til temamøde vedrørende kvalitetsreform den 30. november 2006 at: »Det offentlige skal bidrage til, at borgerne selv tager ansvar og gør en aktiv indsats«, at den offentlige sektor skal være mindre?«
Oven på de mange borgerprotester i efteråret, hvor borgerne protesterede mod de mange nedskæringer i den offentlige sektor, har regeringen jo lanceret sin kvalitetsreform, og som optakt til det første møde i morgen om kvalitetsreformen har indenrigs- og sundhedsministerens ministerium bl.a. skrevet, at det offentlige skal bidrage til, at borgerne selv tager ansvar og gør en aktiv indsats.
Betyder det, at ministeren mener, at den offentlige sektor skal vokse mindre end den private sektor?
Vi har ikke nogen planer om at sætte den offentlige sektor på slankekur, det har vi ikke.
Så den offentlige sektor vil vokse over tid.
Men det, som kvalitetsreformen søger at tage hånd om, er den udfordring, at selv om vi lader den offentlige sektor vokse, altså som økonomi, så kommer vi alligevel til at stå med et sæt udfordringer, nemlig den store udfordring, at omkring 200.000 offentligt ansatte forlader arbejdsmarkedet for at gå på pension inden for en 10årig periode.
Tendensen til, at der er stor afgang for at gå på pension, er i øvrigt større i den offentlige sektor end i den private sektor.
Så kvalitetsreformen går ikke ud på at gøre en stor offentlig sektor mindre, men går ud på at adressere den udfordring, at vi ikke kan skabe god velfærd og bedre velfærd alene ved at øge ressourcerne målt i økonomi.
Jeg vil gerne høre, om ministeren står ved det, han har udtalt til bogen »Løkkeland«, eller om han har ændret holdning.
Ministeren er citeret for følgende på side 198, og jeg citerer: Så jeg ser skattestoppet som en praktisk genvej til den kurs, hvor vi lader den private sektor vokse mere end den offentlige og dermed flytter balancen mellem, hvad der er det offentliges ansvar, og hvad der er vores eget.
Citat slut.
Det minder jo om det, der står i oplægget til mødet i morgen, og derfor vil jeg gerne høre ministeren sige helt klart, om han ønsker, at den offentlige sektor skal vokse mindre end den private sektor, altså om det er det, der er lagt op til med kvalitetsreformen.
Ved at tage fat i de der citater fra oplægget, som spørgsmålet er begrundet med, går fru Line Barfod – men det er jo med vilje – helt galt i byen.
Må jeg ikke henvise til side 7 i oplægget.
Nu citerer jeg: Vi skal ikke skære ned i den offentlige sektor, men fortsat udbygge den.
Vi skal ikke forringe servicen, men forbedre den ved at tænke nyt.
Vi skal finde nye veje, som både giver større tilfredshed hos brugerne og mere attraktive arbejdspladser for de offentligt ansatte.
Citat slut.
Ministeren svarer jo stadig ikke.
Mener ministeren, at den offentlige sektor skal vokse mindre end den private sektor, som han gav udtryk for i »Løkkeland«, og som beskæftigelsesministeren tidligere har været ude og sige, nemlig at det var regeringens klare strategi, eller har ministeren ændret holdning og mener, at den offentlige sektor skal vokse lige så meget som den private?
Det er spørgsmålet.
Det har jeg svaret på: Nej, det mener vi ikke.